**Aarhus’ viceborgmester med til stor julefest på plejecenter**

**Lokalcenter Bøgeskovhus bød beboere, personale, frivillige og lokalbefolkningen i området på festlig julefrokost med julemusik på alle etager og alt hvad hjertet kunne begære af julemad, juleudsmykning og julestemning. Og et besøg af byens viceborgmester.**

*”Bjældeklang, bjældeklang over vej og sti
kan man høre vintervejrets kendingsmelodi.”*De glade juletoner fra det fem m/k store orkester strømmer ud over cafeen på Lokalcenter Bøgeskovhus, som Forenede Care driver i Viby ved Aarhus. Ved et stort langbord sidder cirka 50 beboere, frivillige og borgere fra lokalområdet sammen med personale fra plejecenteret i fuld gang med at nyde den lækre julemad. Midt imellem dem sidder også Aarhus’ viceborgmester Camilla Fabricius (S) og taler med beboerne alt imens sild, flæskesteg og alt hvad der hører til af lækre sager bliver nydt. Og til dagens anledning har plejecenterets egen kok Michel Lamp endda produceret en hjemmelavet snaps til at skylle anretningerne ned med.

**Julen bringer minder frem**
Siden den private pleje- og omsorgsleverandør Forenede Care overtog driften af plejecenteret i september
2014 er det blevet en fast tradition, at når man rammer julemåneden, så skal det fejres på behørig vis. For eksempel bliver alle afsnit og gange på plejecenteret pyntet fint op med en iver og i et omfang, så der også bliver afholdt konkurrence imellem afsnittene om den bedste juleudsmykning. Ligesom der løbende bliver klippet julepynt, sunget julesange og bagt julekager i den søde juletid rundt om på plejecenterets afdelinger.
Og hele plejecenteret bliver således også omdannet til en stor julefest én dag i december, hvor alle de beboere, som er mobile nok kan komme i caféen til den store julefrokost, mens resten af beboerne får serveret julemaden og stemningen på fællesarealerne på de enkelte afsnit. Festligt akkompagneret af pianister, der spiller julens melodier på hvert afsnit på plejecenteret.
”Julemåneden er en tid på året, som vi nyder rigtig meget Bøgeskovhus,” forklarer centerchef Jesper Westphal, der også selv deltog i julefestlighederne gennem hele dagen og uddyber:
”Udover den hygge som julen naturligt bringer med sig, så medvirker julearrangementerne, stemningen og musikken også til at skabe sammenhold og samhørighed mellem beboerne. Og julens melodier og udsmykning kan medvirke til at skabe erindringer og minder fra beboernes liv, som vi kan tale med dem om,” siger han.

**Viceborgmester: God stemning og stærkt fællesskab**Viceborgmester i Aarhus Camilla Fabricius deltog under hele julemiddagen i caféen og gav sig også god tid til at komme rundt på alle afsnittene på plejecenteret for at hilse på beboerne. Og hun kunne lide, hvad hun oplevede:
”Jeg synes, at det har været så godt at være med til julefesten. Det er jo ikke nogen hemmelighed, at det var en lidt hård opstart, da Forenede Care tog over på driften af Bøgeskovhus. Men det var jo en bred politisk beslutning der lå bag, og når man træffer en politisk beslutning, så skal man stå ved den og bakke op omkring den,” forklarer viceborgmesteren.
”Og man mærker tydeligt, at der en rigtig god stemning og et stærkt fællesskab på Bøgeskovhus, når man går rundt på plejecenteret. Og jeg elsker jul, så det har været rigtig sjovt og hyggeligt at være med til arrangementet på Bøgeskovhus,” siger hun.

*Faktabokse:*

**Om Lokalcenter Bøgeskovhus**
Lokalcenteret på Skovlundgårdsvej i Viby ved Aarhus rummer 54 ældreboliger og 70 plejeboliger, aktivitetslokaler samt en café og tilhørende produktionskøkken. Forende Care overtog driften af Bøgeskovhus 1. september 2014. Samarbejdsaftalen med Aarhus Kommune løber i seks år.

**Om Forenede Care**
Forenede Care leverer omsorg, pleje og sundhedsydelser af høj standard, der henvender sig til såvel kommuner og regioner som virksomheder og den enkelte borger. Virksomheden driver for tiden blandt andet tre plejecentre i Danmark: Langagergård Plejecenter i Karlslunde ved Greve, Kastanjely Plejecenter ved Holbæk og Lokalcenter Bøgeskovhus. Derudover åbnede Forenede Care i foråret 2018 det nyopførte Ringstedhave Neurorehabiliteringscenter, der skal hjælpe personer, som har pådraget sig en hjerneskade.